Hitler in 'die buitenste ruim' in Kombuis se novelle | Netwerk24
Deur AJ Opperman 08 April 2020 16:00
Hitler raak boonop verlief op Mary Poppins en hy loop die sanger Bob Dylan raak. Terselfdertyd raak hy bevriend met Albert Einstein.
Koos Kombuis Foto: Albert Bredenhann
Die novelle is onlangs deur Naledi as 'n e-boek uitgereik.
"Ek is mal oor humoristiese wetenskapfiksie," sê Kombuis, wat die boek onder die skryfnaam Joe Kitchen geskryf het.
In die novelle kom die leser twee Hitlers teë: "Die slegte Hitler is die een van ons aarde, en die goeie Hitler woon iewers op 'n idilliese planeet en hy wil slegs 'n mediocre portretkunstenaar wees. Hulle ontmoet mekaar, en die goeie Hitler is so gewalg deur die slegte Hitler dat hy hom vermoor."
Gevolglik moet hy gestraf word, want moord is moord.
"Dit is my verskoning om die karaktertjie Hitler – die goeie een wat moord pleeg – op 'n willewragtig-avontuur deur die kosmos te vat. En hy besef ook vir die eerste keer dat hy nie so uniek is soos wat hy gedink het nie: Daar is baie ander Hitlers in die universe."
'Sushi with Hitler' deur Koos Kombuis as Joe Kitchen.
Tog wil Kombuis allermins saam met Hitler aan tafel sit.
"Ek kan aan niks ergers dink as om Adolf Hitler in lewende lywe te moet ontmoet nie – beslis nie sonder 'n gesigsmasker nie.
"Internasionaal is die pulp fiction-genre nou, meer as ooit tevore, gefassineer met die Hitler-metafoor."
"Hitler is vir my wel 'n interessante en boeiende metafoor, selfs argetipe, 'n spesifiek twintigste eeuse argetipe. Soos Elvis 'n twintigste eeuse argetipe is. En daar is skrywers wat al die snaakse kant kon insien van 'n mens, van 'n tydperk in die geskiedenis, wat allesbehalwe snaaks was."
Die boek spruit uit krabbels in die kantlyne van Kombuis se ernstige werk. Hy het van tyd tot tyd aan die boek gewerk wanneer hy verveeld was of as hy lus was om te lag.
"Toe, eendag, is die boek klaar, en ek dog: 'Wat nou? Is dit 'n boek?' Toe teken ek 'n paar prentjies by, (onder meer die voorblad), en gee dit vir Naledi. Karen Cronjé het die afronding en die layout gedoen."
Kombuis het deurgaans die liedjie "Springtime for Hitler" vir inspirasie geneurie terwyl hy die boek geskryf het.
"En nadat die boek aanvaar is, het ek en my gesin een aand na (die fliek) Jojo Rabbit gaan kyk. Toe het ek besef: Ek is nie al ou wat so dink nie . . . internasionaal is die pulp fiction-genre nou, meer as ooit tevore, gefassineer met die Hitler-metafoor."
Kombuis het die uitgewer van meet af aan laat verstaan die boek gaan nie enige van die swaargewig-onderwerpe aanroer waaroor tans in niefiksie geskryf word nie.